Nariadenie Komisie (EHS) č. 2772/2000
z 18. decembra 2000,
ktorým sa mení a dopĺňa nariadenie (EHS) č. 1964/82 stanovujúce podmienky poskytovania osobitných vývozných náhrad na niektoré kusy vykosteného hovädzieho mäsa
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 1254/1999 zo 17. mája 1999 o spoločnej organizácii trhu s hovädzím a teľacím mäsom [1], najmä na jeho článok 33(12),
keďže:
(1) Nariadenie Komisie (EHS) č. 1964/82 [2], naposledy zmenené a doplnené nariadením (EHS) č. 1470/2000 [3], definuje podmienky poskytovania osobitných vývozných náhrad na niektoré kusy vykosteného mäsa dospelého hovädzieho dobytka.
(2) Súčasné pravidlá vyžadujú, aby všetky kusy získané vykostením zadných štvrtí, s výnimkou roštenky, boli vyvezené. V súlade so všeobecným trendom na trhu by však možnosť nevyvážať mala byť rozšírená na ďalšie kusy zo zadných štvrtí, aby sa dosiahli lepšie ceny v rámci spoločenstva bez toho, aby sa tým ohrozil cieľ uvoľnenia trhu spoločenstva.
(3) Keďže sadzba osobitnej náhrady zodpovedá priemernej úrovni podpory na všetky kusy získané zo zadných štvrtí, rozhodnutie nevyvážať niektoré kusy zo zadných štvrtí znamená, že náhrada by sa mala upraviť, pričom suma, o ktorú bude upravená, sa vypočíta vo vzťahu k hodnote kusov, ktorých sa to najviac týka.
(4) Niektoré body v texte je potrebné objasniť a ďalšie technické podrobnosti si vyžadujú aktualizáciu, najmä nahradenie odkazov na nariadenie Komisie (EHS) č. 3665/87 z 27. novembra 1987, ktoré ustanovuje spoločné podrobné pravidlá uplatňovania systému vývozných náhrad pre poľnohospodárske výrobky [4], naposledy zmenené a doplnené nariadením (ES) č. 604/98 [5], odkazmi na nariadenie Komisie (ES) č. 800/1999 [6], zmenené a doplnené nariadením (ES) č. 1557/2000 [7], ktoré ho nahradilo.
(5) Opatrenia ustanovené v tomto nariadení sú v súlade so stanoviskom Riadiaceho výboru pre hovädzie a teľacie mäso,
PRIJALA TOTO NARIADENIE:
Článok 1
Nariadenie (EHS) č. 1964/82 sa týmto mení a dopĺňa takto:
1. Posledná veta článku 2(1) sa ruší.
2. Článok 5 sa nahrádza nasledujúcim:
"Článok 5
1. Colné formality pri vývoze zo spoločenstva pre dodávky uvedené v článku 36 nariadenia Komisie (ES) č. 800/1999 [8] alebo pre výrobky zaradené do postupu uvedeného v článku 5 nariadenia (EHS) č. 565/80 budú splnené v členskom štáte, v ktorom je prijaté vyhlásenie uvedené v článku 2.
2. V kolónke 11 "certifikát pre vykostené mäso" uvedú colné úrady referenčné čísla a dátumy vyhlásení uvedených v článku 5 (4) nariadenia (ES) č. 800/1999.
Ak sa využije opatrenie ustanovené v článku 5 nariadenia (EHS) č. 565/80, colné úrady uvedú referenčné čísla a dátumy platobných vyhlásení ustanovených v článku 26 (2) nariadenia (ES) č. 800/1999.
V prípade potreby môžu byť tieto podrobnosti uvedené na rube certifikátov a potvrdené colnými úradmi.
3. Po splnení colných formalít týkajúcich sa kusov určených na vývoz sa "certifikát pre vykostené mäso" odošle administratívnou cestou agentúre zodpovednej za zaplatenie vývozných náhrad."
3. Článok 6 sa nahrádza nasledujúcim:
"Článok 6
1. Okrem prípadov vyššej moci sa osobitné náhrady poskytujú v závislosti od vývozu celkového množstva kusov získaných vykosťovaním pod dohľadom v súlade s článkom 2 (3), a ktoré sú uvedené v certifikáte(och) ustanovenom(ých) v článku 4 (1).
2. Prevádzkovatelia sú však oprávnení nevyvážať celé množstvo kusov získaných vykosťovaním zadných štvrtí.
Ak množstvo, ktoré má byť vyvezené, predstavuje najmenej 95 % celkovej hmotnosti kusov získaných vykosťovaním pod dohľadom v súlade s článkom 2 (3), osobitná náhrada je splatná.
Ak množstvo, ktoré má byť vyvezené, predstavuje menej ako 95 %, ale najmenej 85 % celkovej hmotnosti kusov získaných vykosťovaním, splatná osobitná náhrada sa zníži.
O čiastke, o ktorú bude sadzba znížená, sa rozhodne pri určovaní alebo zmene sadzby príslušnej náhrady. Toto sa ustanovuje najmä na základe hodnoty rôznych kusov, ktoré pravdepodobne ostanú na trhu spoločenstva.
3. Kosti, veľké šľachy, chrupavky, kusy tuku a ďalšie odrezky z vykosťovania môžu byť uvedené na trh v rámci spoločenstva.
4. Prevádzkovatelia, ktorí majú v úmysle využiť jednu z možností ustanovených v odseku 2, to musia uviesť vo svojich vyhláseniach ustanovených v článku 2 (1).
Okrem toho musí byť v certifikáte(och) ustanovenom(ých) v článku 4 (1) uvedené:
- v kolónke 4 celková čistá hmotnosť kusov získaných vykosťovaním a vo vhodných prípadoch záznam:
- "Uplatnenie článku 6 (2) nariadenia (EHS) č. 1964/82 - alternatíva 95 %"
alebo
- "Uplatnenie článku 6 (2) nariadenia (EHS) č. 1964/82 - alternatíva 85 %"
- v kolónke 6 čistá hmotnosť, ktorá má byť vyvezená.
Členské štáty môžu obmedziť počet druhov kusov, ktoré sa prevádzkovatelia rozhodnú nevyvážať, na dva z jedného vykosťovania.
5. Ak je vyvážané množstvo menšie než hmotnosť uvedená v kolónke 6 certifikátu(ov) ustanoveného(ých) v článku 4 (1), osobitná náhrada sa zníži. Percentuálne zníženie je:
- päťnásobkom percentuálneho rozdielu hmotnosti, ak sa zistí, že rozdiel medzi vyvážanou hmotnosťou a hmotnosťou uvedenou v kolónke 6 certifikátu(ov) ustanoveného(ých) v článku 4 (1) nepresahuje 10 %,
- v ostatných prípadoch 80 % sadzby náhrady na výrobky, na ktoré sa vzťahuje KN kód 020130009100 alebo 020130009120, uplatniteľnej v deň uvedený v kolónke 21 vývozného povolenia, na základe ktorého boli splnené úradné náležitosti uvedené v článku 5 (1) alebo 26 (1) nariadenia (ES) č. 800/1999.
Sankcia ustanovená v článku 51 (1) a) nariadenia (ES) č. 800/1999 sa neuplatňuje v prípadoch, na ktoré sa vzťahuje tento odsek."
4. Vkladá sa nasledovný článok:
"Článok 9
Pre certifikáty ustanovené v článku 4 (1) schválené príslušnými úradmi každý štvrťrok a týkajúce sa vykostených kusov získaných zo zadných štvrtí členské štáty oznámia v druhom mesiaci nasledujúcom po každom štvrťroku nasledujúce údaje:
- celkovú čistú hmotnosť uvedenú v certifikátoch, na ktoré sa vzťahujú prípady ustanovené v článku 6 (1),
- celkovú čistú hmotnosť uvedenú v certifikátoch, na ktoré sa vzťahujú prípady ustanovené v článku 6 (2) - alternatíva 95 %,
- celkovú čistú hmotnosť uvedenú v certifikátoch, na ktoré sa vzťahujú prípady ustanovené v článku 6 (2) - alternatíva 85 %."
Článok 2
Toto nariadenie nadobúda účinnosť tretí deň od jeho uverejnenia v Úradnom vestníku Európskych spoločenstiev.
Uplatňuje sa na činnosti, na ktoré sa vzťahujú vyhlásenia ustanovené v článku 2 (1), ktoré boli predložené od 15. januára 2001.
Toto nariadenie je záväzné vo svojej celistvosti a priamo uplatniteľné vo všetkých členských štátoch.
V Bruseli 18. decembra 2000